Karen Ellemann (V), 2010-04-22:
Med det her beslutningsforslag, nr. B 138, som vi nu skal til at behandle, ønsker SF at fjerne kalk fra drikkevandet de steder, hvor drikkevandet er generende hårdt.
Vi skal sikre danskerne godt drikkevand, og da vi har hårdt vand i det østlige Danmark, og hårdt drikkevand er forbundet med gener, forstår jeg sådan set udmærket intentionen i forslaget.
Kernen i beslutningsforslaget er, at de større vandværker, dvs. de vandværker, der er omfattet af vandforsyningsloven, selv skal kunne beslutte, om de vil fjerne kalk fra drikkevandet.
Det er faktisk allerede i dag muligt for vandværkerne at fjerne kalk fra drikkevandet, men det forudsætter en kommunal tilladelse.
Ifølge beslutningsforslaget er det vanskeligt at få sådan en kommunal tilladelse.
Forslaget henviser til en 10 år gammel sag fra Odense.
Sagen er så imidlertid ikke længere aktuel, da Odense Vandværk dengang valgte at lukke den konkrete boring i stedet for.
Men lad mig gøre det klart, at jeg også er meget optaget af at sikre danskerne rent og godt drikkevand.
Derfor forventer jeg, at jeg om kort tid kan fremlægge en handlingsplan for sikring af rent drikkevand.
Et af initiativerne i handlingsplanen er en undersøgelse af de økonomiske, tekniske og miljømæssige fordele og ulemper ved at fjerne kalk fra drikkevandet centralt på vandværkerne.
Lavere kalkindhold vil i større eller mindre grad medføre et lavere energiforbrug hos forbrugeren og et mindre behov for vaske- og rengøringsmidler.
Jeg vil derfor gerne have undersøgt, hvilke teknologier der findes, og hvad konsekvensen af at bruge dem er.
Blødgøring af drikkevand vil kræve investeringer i vandbehandlingsanlæg på vandværkerne, og derudover kræver det et øget energiforbrug ved selve behandlingen.
Lige nu kender vi ikke de økonomiske konsekvenser for forbrugerne ved at fjerne kalk, og da de øgede omkostninger som udgangspunkt bliver finansieret via vandprisen, skal økonomien selvfølgelig undersøges først.
Prisen vil bl.a. variere alt efter lokale forhold som f.eks. vandværkets størrelse, vandets hårdhed og valg af teknologi.
At drikkevandet er hårdt, er geologisk betinget, og geologien i den østlige del af Danmark giver generelt hårdt vand, mens det er blødere i den vestlige del af landet.
Beslutningsforslaget lægger op til, at det er vandforsyningerne selv, der skal beslutte, om vandet skal blødgøres.
Jeg mener, at det er en myndighedsopgave at tage den beslutning.
For mig er det derfor et kommunalt anliggende at beslutte, om det lokale vandværk skal blødgøre vandet og dermed eventuelt få vandprisen til at stige som følge af den yderligere vandbehandling, fjernelsen af kalk vil kræve.
Det er derfor vigtigt, at vi holder fast i, at det er kommunerne, som også fremover skal give tilladelsen.
Det harmonerer også fint med, at det er kommunerne, der har myndighedsforpligtelsen på drikkevandsområdet.
Som jeg sagde indledningsvis, forstår jeg godt intentionen i forslaget.
Regeringen kan dog ikke tilslutte sig beslutningsforslagets ønske om at give de større vandværker mulighed for selv at beslutte, om de vil fjerne kalk fra drikkevandet.
Jeg vil af den grund ikke støtte et forslag, som jeg heller ikke kender konsekvensen af.
Det er derfor, jeg vil have undersøgt det nærmere, inden vi eventuelt kommer med nye anbefalinger om, hvor og hvordan kalk kan fjernes.